L-Imħallef Aaron Bugeja qed jastjeni milli jisma' l-ġuri ta' Yorgen Fenech, akkużat b'kompliċità fl-assassinju tal-ġurnalista Daphne Caruana Galizia. Fenech huwa mistenni jgħaddi ġuri issa li l-Avukat Ġenerali ressaq l-atti tal-akkuża dalgħodu fil-Qorti. Għall-akkuża ta' kompliċità fl-assassinju tal-ġurnalista Daphne Caruana Galizia, li seħħ fis-16 t'Ottubru tal-2017, qed tintalab piena ta' għomor il-ħabs. Għall-akkuża ta' assoċjazzjoni ma' persuna jew persuni bil-għan li jagħmlu delitt, l-AĠ qed jitlob li Fenech jeħel piena ta' bejn 20 u 30 sena priġunerija. Aqra aktar L-AĠ jitlob li Yorgen Fenech jeħel għomru l-ħabs L-Imħallef, li wettaq l-inkjesta magħrufa dwar il-kumpanija Egrant, spjega li meta kien għadu Maġistrat, kien esprima ruħu b'mod ċar fuq dan il-każ f'inkjesta marbuta miegħu, anke b'rabta ma' talba tal-akkużat. Qal li f'din l-istess inkjesta, huwa kien irċieva, analizza u ddiskuta mal-esperti maħturin minnu, u ma' awtoritajiet ġudizzjarji barranin informazzjoni marbuta ma' xi argumenti mressqin mill-avukati tal-familja Caruana Galizia u mid-Difiża. F'din l-inkjesta, huwa ħareġ digrieti marbutin mal-akkużat u mal-vittma. Huwa stqarr li jħoss li hu dmir tiegħu li jiġbed l-attenzjoni fuq dan l-involviment tiegħu, għax "il-partijiet u s-soċjetà jrid ikollhom il-konvinzjoni morali li ma jkun hemm ebda raġuni jew motiv wara d-deċiżjonijiet li jkunu ttieħdu." Minħabba dawn ir-raġunijiet, l-Imħallef ma jħossx li jista' jkun imparzjali kieku jisma' dan il-ġuri, inkella li wħud jaf jiddubitaw l-imparzjalità tiegħu. Għalhekk issa l-Prim Imħallef irid jassenja l-każ lil ġudikant ieħor. Bugeja nħatar imħallef f'April tal-2019 wara li mexxa l-inkjesta maġisterjali fuq il-kumpanija Egrant. Huwa ma kien sab l-ebda evidenza li turi li l-kumpanija kienet tal-Prim Ministru ta' dak iż-żmien, Joseph Muscat, jew martu Michelle. Fl-2019, huwa kien astjena mill-ġuri tal-aħwa Alfred u George Degiorgio, li huma akkużati bil-qtil ta' Caruana Galizia. Aqra aktar Egrant: X'qal fix-xhieda tiegħu Joseph Muscat? .td_uid_3_611d105e69b7b_rand.td-a-rec-img{text-align:left}.td_uid_3_611d105e69b7b_rand.td-a-rec-img img{margin:0 auto 0 0}